La Bibia piemontèisa/Testament Vej/Proverbi/Proverbi 9


Provèrbi

9

L’anvit ëd la saviëssa 

La saviëssa a l’ha fabricà soa ca con set colon-e bin tajà. Për soa inaugurassion, a l’ha prontà ‘n disné gròss con ëd mangé e ‘d vin soasì e a l’ha parà la tàula. Peui a l’ha mandà soe servente a fé l’anvit dai pont pì àut ëd la sità. A crija: “Vnije tuti, vojàutri ij bonomeri”. A coj ch’a l’han gnun bon sens i diso: Vnì a mangé mè pan, a bèive ‘l vin ch’i l’hai prontà. Chité da vòstra folandràgine për trové lòn ch’a sìa na vita vera; amprende a vive ‘d manera giudissiosa!”.

Ël savi e ‘l malgrassios 

Col ch’a rimpròcia la përson-a malgrassiosa a n’arseivrà mach d’ansolense; col ch’a buta an sl’avis n’òm gram, an cambi a ‘rseivrà mach d’ofèise. Arpròcia pa la përson-a malgrassiosa, përchè at t’avrà an òdio, ma la përson-a savia, cand ch’a ‘rsèiv d’arpròcc a në sarà arconossenta Istruiss un savi, e chiel a vnirà ‘ncora pì savi. Dà d’amaestrament a ‘n giust, e chiel a ‘mprendrà fin-a ‘d pì. 

Rispeté Nosgnor a l’é ‘l fondament ëd la saviëssa. Vera 'nteligensa a l’é conòsse ‘l Dé sant. La saviëssa a slongherà ij tò dì, a multiplicrà j’agn ëd toa vita. Esse giudissios at darà mach ëd vantagi; esse malgrassios e 'nsolent a lo pagheras mach ti.

L’anvit ëd la folandràgine 

La folandràgine a l’é na fomna brajasson-a e gnoranta ch’a sa pa lòn ch’a fà. A stà lì setà a la pòrta ‘d soa ca, as buta al pont pì àut ëd la sità, e a ciama tuti coj ch’a passo për lì, coj ch’a van për soa stra. A-j dis: “Vnì-sì, vojàutri ij bonomeri. A coj ch’a l’han gnun bon sens i diso: L’eva robà a l’é pì dossa, ël mangé proibì a l’é pì savoros!”. Lor, contut, a san pa che ij sò òspite a son già ant ël fond dël pais dij mòrt.

Nòte 

Bibia
Testament Vej
Proverbi